b'\n_START_ARTICLE_\nBuddenbrookovi\n_START_PARAGRAPH_\nBuddenbrookovi (v izvirniku nem\xc5\xa1ko Buddenbrooks) je nem\xc5\xa1ki roman, ki ga je leta 1901 napisal Thomas Mann. Popisuje propad bogate severnonem\xc5\xa1ke trgovske dru\xc5\xbeine preko \xc5\xa1tirih generacij. Tak\xc5\xa1ne dru\xc5\xbeine so bile patriciatne dru\xc5\xbeine nem\xc5\xa1kih me\xc5\xa1\xc4\x8danov, ki so bile velikokrat odgovorne za vodenje ve\xc4\x8djih nem\xc5\xa1kih mest, tako \xc5\xbeupanov, senatorjev, diplomatov. Roman popisuje obdobje med leti 1835-1877. Mann se je pri pisanju opiral na dogodke iz svoje dru\xc5\xbeinske zgodovine._NEWLINE_Gre za\xc2\xa0Mannov prvi roman, ki ga je objavil star 26 let.\xc2\xa0V treh letih je postal roman\xc2\xa0pomemben literarni uspeh. Delo je bilo nagrajeno tudi z Nobelovo nagrado za knji\xc5\xbeevnost\xc2\xa0v letu\xc2\xa01929. \xc4\x8cetudi to ni nagrada posve\xc4\x8dena knjigi temve\xc4\x8d \xc5\xbeivljenjskemu delu avtorja, so v obrazlo\xc5\xbeitvi poudarili glavni pomen romana za to nagrado. Knjigo je pri\xc4\x8del pisati\xc2\xa0oktobra 1897 v \xc5\xbeelji, da prese\xc5\xbee bratov uspeh\xc2\xa0Heinricha Manna, ki je napisal tedaj uspe\xc5\xa1en roman In\xc2\xa0einer Familie (V dru\xc5\xbeini, 1894)._NEWLINE_Raziskovanje dekadence v romanu odra\xc5\xbea vpliv Schopenhauerjevega\xc2\xa0Svet kot volja in predstava (1818, 1844) na mladega Manna. V zaporednih generacijah Buddenbrookovih se vidno opazuje postopno zmanj\xc5\xa1evanje finan\xc4\x8dnega polo\xc5\xbeaja, izgubljanje dru\xc5\xbeinskih vrednot,\xc2\xa0nejasno iskanje sre\xc4\x8de, kar je posledica pospe\xc5\xa1ene industrializacije in dru\xc5\xbebenih sprememb, ki prihajajo in spreminjajo obrise dru\xc5\xbebe. Osebe v romanu realisti\xc4\x8dno ne napredujejo ali nazadujejo glede na njihove odlo\xc4\x8ditve ohranjanja dru\xc5\xbeinskih vrednot ali iskanja osebne sre\xc4\x8de ter zadovoljstva._NEWLINE_Mesto romana je nezgre\xc5\xa1ljivo L\xc3\xbcbeck, \xc4\x8detudi narava mesta ali samo ime mesta niti ni del romana. Avtor je bil obsojen obrekovanja, opisovanja klevet, domnev sicer zelo \xc4\x8dastnih some\xc5\xa1\xc4\x8danov, roman se je tako definiral kot roman na klju\xc4\x8d za razumevanje mesta L\xc3\xbcbeck. Mann je\xc2\xa0branil pravico pisatelja, da uporabi svojo izku\xc5\xa1njo kot del umetni\xc5\xa1kega izra\xc5\xbeanja. Zgodovinsko obdobje v romanu opisuje spremembe na ravni politike in vojske, ki so pomembno preoblikovale Nem\xc4\x8dijo. Tako so opisani dogodki kakr\xc5\xa1ne so\xc2\xa0revolucije leta 1848, avstrijsko-pruska vojna in ustanovitev nem\xc5\xa1kega cesarstva. Zgodovinski dogodki kljub temu ostajajo v ozadju, ker niso neposredni del \xc5\xbeivljenja literarnih osebnosti.'